
Introduksjon: I denne oppgaven benyttes kartlag som viser aggregerte data over inntekt og formue i Norge. Oppgaven vil forsøke å reflektere over sammenhengene mellom inntekt, formue, ulikhet og utenforskap.   
Relativ fattigdom refererer til lavere levekår og en økonomi som er dårligere enn hva som anses som normalt (eller nødvendig) i samfunnet en befinner seg i. Absolutt fattigdom refererer til det å ikke være i stand til å dekke primærbehov – slik som bolig, klær og mat. 

Fremgangsmåte
Del 1: Finn frem riktig kart.
Gå inn i Levende Atlas (hint: trykk på lenken i tabellen). Trykk på «Åpne kart» og finn fram til kartet som heter «Demografi – inntekt & formue». Velg dette kartet. Du kan gå inn i «Kartlag» for å aktivere og deaktivere de ulike lagene (hint: trykk på øyeikonet for å se og skru av kartlag).
I kartet vil du se aggregerte prikker med informasjon om inntekt og formue i Norge. Trykk på «tegnforklaring». Størrelsen på prikkene forteller antallet mennesker som bor i et område, mens fargen forteller om høy eller lav inntekt eller formue. 

Del 2: Formue og lønn.
Oppgave 1: Reflekter først over inntekt og formue – hva er forskjellen på disse? Er inntekt det samme som lønn? På hvilken måte kan man eksempelvis ha høy formue til tross for å ha en lav eller nokså «vanlig» inntekt? 

Svar: Det kan være greit for elevene å først etablere en forståelse for forskjellen mellom inntekt og formue når man skal diskutere ulikhet og mulige årsaker til dette. Mange tenker på inntekt som synonymt med det man tjener gjennom lønnet arbeid, men inntektsbegrepet omfavner i tillegg næringsinntekter, kapitalinntekter (renter og aksjeutbytter), og andre overføringer slik som folketrygd, barnetrygd, sykepenger, sosialhjelp og mer. 
Formue regnes som summen av alle økonomiske verdier, som inkluderer blant annet eiendeler med økonomisk verdi, minus økonomiske forpliktelser. Et forenklet eksempel: formuen til en privatperson er den samlede summen av deres økonomiske midler, minus samlet gjeld.
En person kan eksempelvis ha en relativt «vanlig» lønn, men ha høy formue fordi de innehar eiendeler med høy økonomisk verdi, slik som boliger, aksje-innskudd eller annen kapital. Dette kan eksempelvis komme fra arv. 

Del 2: Geografiske forskjeller
Oppgave 2: Trykk deg rundt i kartet. Klikk på forskjellige byer og tettsteder og les av hva som dukker opp i tabellene. Velg deg deretter en større norsk by som du er interessert i, og zoom deg nærmere inn i denne byen. Hva skjer når du zoomer inn i kartet på et enkelt sted? Hva skjer med prikkene? Ser du noe mønstre/klyngedannelser, og hva betyr disse? 
Svar: Når du zoomer deg inn i kartet på et lavere geografisk nivå, vil de få et mer nyansert bilde av fordelingen av formue og inntekt i gitt område. I Oslo vil man eksempelvis kunne observere et tydelig skille mellom øst og vest. Dersom du zoomer ut, ser du at Oslo har en stor prikk i en nokså mørk farge, men du kan ikke skille mellom øst og vest. 

Oppgave 3: Zoom ut igjen og noter deg ned gjennomsnittlig inntekt/formue for hele byen du har valgt. Zoom deg inn igjen i gitt by og les av gjennomsnittlig inntekt/formue i andre prikker som dukker opp. Hvordan endrer gjennomsnittsverdiene seg når du gjør dette, og hvorfor er det sånn? Vil du si at gjennomsnittsverdiene for hele byer er representative for det du ser når du zoomer deg lenger inn i kartet? 
Svar: Omfanget av endringene i gjennomsnittene vil åpenbart avhenge av hvor elevene bestemmer seg for å trykke i kartet. Det som er viktigst å få med seg er at tallene for hele byer er aggregerte, altså et samlet tall fra alle observasjoner («antall personer med inntekts-/formueinformasjon») som finnes i gitt by. Når man zoomer inn og trykker på andre prikker som dukker opp, vil man få nok et aggregert tall, men som er fremstilt fra et lavere antall observasjoner og på et lavere geografisk nivå. Dette bidrar til et mer nyansert bilde av den sosioøkonomiske fordelingen i byen. Elevene bør kunne drøfte rundt verdien av å forholde seg til de overordnede gjennomsnittsverdiene for hele byer, versus de mer lokale gjennomsnittsverdiene innad i byene, og fordelingene/samlingene av disse. 

Del 3: Ulikhet i Norge
Oppgave 4: Les denne artikkelen fra Statistisk Sentralbyrå Hva er vanlig lønn i Norge? – SSB. Her står det blant annet at 60% av folk med lønnet arbeid har lavere lønn enn gjennomsnittet. 
Hvorfor er det slik? Hva vil innholdet i artikkelen ha å si for tallene vi har observert i kartet så langt? Kunne inntekt og formue blitt fremstilt på en alternativ måte i kartet – og hva kunne vært potensielle fordelene med dette? 

Svar: Det er viktig å huske at artikkelen adresserer kun lønn og ikke samlet inntekt som ble dekket i oppgave 1. likevel så kommer artikkelen med noen gode poenger: 
· Det er nesten ingen som har en lønn som ligger akkurat på gjennomsnittet, siden noen få lønnstakere med veldig høy lønn drar gjennomsnittet opp (derfor er «vanlig lønn», forstått som gjennomsnittlig lønn, nokså uvanlig for mange).
· Medianlønn er typisk lavere enn gjennomsnittslønn, siden den ikke påvirkes på samme måte av de få, men veldig høye lønningene i den ene enden av fordelingen (da man summerer all lønn og deler på antall lønnstakere). 
· Medianlønnen finnes ved at man sorterer alle lønninger til lønnstakerne fra lavest til høyest, og leser av verdien (eller gjennomsnittet av de to verdiene) som befinner seg i midten. s

Oppgave 5: Drøft hvordan du mener at inntekt og formue kan spille inn på sosial ulikhet og utenforskap i samfunn og lokalsamfunn. Bruk gjerne observasjoner i kartet til å understøtte det du sier, og gjerne andre kilder. Er det rimelig å benytte seg av elementene i kartet for å si noe om absolutt og relativ fattigdom i Norge i henhold til hva SSB skriver? 
Svar: Dette er en nokså stor og åpen oppgave hvor elevene vil få muligheten til å drøfte utfordringer ved sosial ulikhet og utenforskap på en selvstendig måte, og konkretisere det opp mot de sosioøkonomiske forskjellene som de har observert i kartet, og benytte seg av kunnskap fra de andre deloppgavene. 
Når det kommer til om kartet egner seg til å si noe om absolutt og relativ fattigdom i Norge, så bør dette besvares med forbehold. Dette kartet viser kun en del av et større bilde. 
Relativ fattigdom refererer til lavere levekår og en økonomi som er dårligere enn hva som anses som normalt (eller nødvendig) i samfunnet de befinner seg i. Absolutt fattigdom refererer til det å ikke være i stand til å dekke primærbehov – slik som bolig, klær og mat. Grunnet de iboende subjektivitetene rundt forbruk, behov og hva som anses som normalt/nødvendig i samfunn / lokalsamfunn, så kan det argumenteres for at det kreves ytterligere nyansert stedsinformasjon og perspektiver rundt dette. Slik SSB selv skriver i en av sine artikler, så har de ingen fasit på dette. Likevel kan disse indikatorene og statistikkene være gode verktøy for å si noe om hvor mange som sliter økonomisk eller står i fare for å oppleve utenforskap. 

Kilder
Hvor mange er fattige i Norge? – SSB 
Lønn eller inntekt? – SSB 
formue – Store norske leksikon (snl.no) 
Hva er vanlig lønn i Norge? – SSB

For mer info om hvordan du kan bruke Levende Atlas, finn mer informasjon her: Levende Atlas - et skoleverktøy fra Geodata (arcgis.com)

